་ལས་མཛད་དུ་གསོལ། ཡེ་དྷརྨཱ་དང་སུ་པྲ་ཏིཥྛ་
མང་དུ་བརྗོད། མེ་ཏོག་གི་ཆར་དབབ། དྲིལ་བུའི་སྒྲ་བྱ། དེ་འདྲ་བ་ལན་གསུམ་བྱས་པའི་མཐར།
རྩ་བརྒྱུད་བླ་མའི་ཐུགས་རྗེའི་བཀྲ་ཤིས་དང་། །ཡི་དམ་ལྷ་ཚོགས་བྱིན་རླབས་བཀྲ་ཤིས་དང་། །ཆོས་སྐྱོང་སྲུང་མའི་མཐུ་སྟོབས་བཀྲ་ཤིས་ཀྱིས། །སྒྲུབ་ལ་བར་ཆད་མེད་པའི་བཀྲ་ཤིས་ཤོག །ཏིཥྛ་བཛྲ།
ཞེས་བརྗོད་པས་བརྟན་པར་བཞུགས་པར་བསམ་ལ་ནང་དུ་ལོག་པ་ནི་ཕྱི་མཚམས་བཅད་པའོ། །
གསུམ་པ་ནང་མཚམས་བཅད་པ་ནི། མཚམས་འོག་དུ་སྒྲུབ་གཡོག་གཅིག་དང་གལ་ཏེ་དེས་མ་བྱུང་ན་འདི་བྱ་སྙམ་པའི་དམིགས་འོག་གཅིག་གཉིས་ཞིག་སྔོན་མ་ནས་ལྷུས་ཐིང་པར་བྱས་ལ་འཇུག ཡིད་ཀྱིས་བདག་ལ་གནས་འདི་ཉིད་དུ་ཡི་དམ་ལྷའི་ཞལ་གཟིགས་པའམ། དེ་མིན་ཡང་རབ་འབྲིང་མཐའ་གསུམ་གྱི་རྟགས་གང་ཡང་རུང་བ་ངེས་པར་ཅན་ཞིག་བྱུང་བ་ལ་གནམ་སྡིབ་པའམ། ས་གཡོས་ལ་སོགས་པ་ཅི་བྱུང་ཡང་རུང་གནས་འདི་ནས་མི་འདའ་སྙམ་པའི་དྲན་པ་གསལ་འདེབས་པ་ནི་ནང་གི་མཚམས་བཅད་པ་སྟེ། དེ་རྣམས་ནི་སྔོན་འགྲོ་རྣམ་གསུམ་གྱི་རིམ་པའོ། །དངོས་གཞི་ལ་ཡང་བདག་ཉིད་ལྷར་བསྐྱེད་པ་མདུན་བསྐྱེད་སྒྲུབ་པ་བཟླས་པ་བྱ་ཞིང་མཆོད་བསྟོད་འབུལ་བ་མཇུག་བསྡུ་ཞིང་ཐུན་མཚམས་བསྟན་པ་དང་། སྒྲུབ་པ་མཐར་ཕྱིན་པའི་བྱ་བ་བསྟན་པ་དང་བཞི་ཡོད་པ་ལས། དེང་བདག་བསྐྱེད་པ་ནི། གོང་དུ་བཤད་པའི་མཆོད་གཏོར་རྣམས་ནང་མཆོད་ཆུ་ཆང་གིས་སྦྱངས། གུ་གུལ་གྱིས་བདུག ཡོ་བྱད་ཐམས་ཅད་བདུག་ལ། སྒྲུབ་པ་པོ་རང་ཉིད་གཏན་གྱི་སྟེང་དུ་འཁོད། བླ་མ་ལ་གསོལ་འདེབས་སྔོན་དུ་འགྲོ་བའི་སྒོ་ནས་གནས་དང་མཆོད་པའི་ཡོ་བྱད་རྣམས་ལ་རྡོ་རྗེའི་རྩེས་ནང་མཆོད་ནས་འཐོར་ཚུལ་བྱས་ལ། ཨ་མྲྀ་ཏས་
བསངས།
སྭཱ་བྷཱ་ཝ
ས་སྦྱངས།
སྟོང་པའི་ངང་ལས་གནས་ཁང་འདི་ཉིད་དྲག་པོ་ལས་ཀྱི་གཞལ་ཡས་ཁང་ཐོད་སྐམ་གྱི་རྭ་བ་གྲུ་བཞིར་བརྩེགས་ཤིང་ཀེང་རུས་ཀྱི་ཐོག་ཕུབ་པ་མི་རོ་རེངས་པའི་ཀ་གདུང་ལྕང་ལོ་ཁ་བད། རྒྱུ་རློན་གྱི་ལྡ་ལྡི། ཞིང་ཆེན་གྱི་བླ་བྲེ་དང་རྒྱལ་མཚན་འཕྱར་བ། བསེ་སྨུག་པོའི་སྒོ་ཅན་གྱི་ཕྱི་ནང་ཐམས་ཅད་གནམ་ལྕགས་འབར་བའི་ཟེར་གྱིས་གཏམ་པའི་མངོན་སྤྱོད་རོལ་པའི་ཕོ་བྲང་འཇིགས་ཤིང་སྐྱི་གཡའ་བ་མཚན་ཉིད་ཐམས་ཅད་ཡོངས་སུ་རྫོགས་པའི་ནང་དུ་མཆོད་རྫས་རྣམས་ཨ་ལས་བྱུང་བའི་ཡེ་ཤེས་ཀྱི་ཀ་པ་ལ་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཧཱུྃ་ལས་ཕྱི་ནང་གསང་གསུམ་གྱི་དགྲ་བགེགས་རྣམས་བཀུག་ནས་བསྒྲལ་བ་ལས་བྱུང་བའི་ཁྲག་གི་ཨ། ཆུ་གཙང་གི་ཞབས་བསིལ། དབང་པོ་ལྔའི་མེ་ཏོག ཚིལ་ཆེན་གྱི་བདུག་སྤོས། ཞུན་ཆེན་གྱི་སྒྲོན་མེ། མཁྲིས་པའི་དྲི་ཆབ། ཤ་རུས་ཀྱི་ཞལ་ཟས། ཅང་ཏེ་དྲིལ་བུ་དུང་ཆེན་གླིང་བུ་ལ་སོགས་པའི་མཆོད་རྫས་རྣམས་དགྲ་བགེགས་སྒྲོལ་བའི་མཐུ་ལྡན་གྱི་རྫས་ཁྱད་པར་ཅན་ས་དང་ནམ་མཁའ་བར་སྣང་ཐམས་ཅད་ཁྱབ་པ། དུས་འཁོར་བ་ཇི་སྲིད་མ་སྟོང་གི་བར་དུ་སྟོབས་འཕྲོག་དབང་པོ་འཁོར་དང་བཅས་པའི་སྤྱན་ལམ་དུ་འབྱུང་ཞིང་རྒྱས་པར་གྱུར་ཅིག ཨོཾ་བཛྲ་ཨ་ཨཱཿཧཱུྃ་ནས། ཤཔྟའི་བར་ཌཱ་དྲིལ། དྷརྨཱ་ར་ཎི།
ལན་གསུམ་གྱིས་བྱིན་གྱིས་བརླབ། དེ་ནས་ཀྱཻ་རྡོར་བདག་བསྐྱེད་བཟླས་པ་དང་བཅས་པ་རྫོགས་པའི་བར། གཉིས་པ་མདུན་བསྐྱེད་སྒྲུབ་པ་ནི། གོང་དུ་བཤམ་པའི་རཀྟ།
ཨ་མྲྀ་ཏ
ས་བསངས།
སྭ་བྷཱ་ཝ
ས་སྦྱངས།
སྟོང་པའི་ངང་ལས་ཐོད་པ་དཀར་པོ་ཡངས་ཤིང་རྒྱ་ཆེ་བའི་ནང་དུ་ཧཱུྃ་ལས་དགྲ་བགེགས་བསྒྲལ་བའི་ཁྲག་གི་རྒྱ་མཚོ་དམར་ལ་དྭངས་པ་རྦ་ཀློང་འཁྲུག་ཅིང་སྦུ་བ་འཁྲིག་པའི་གང་བར་གྱུར། ཨོཾ་ཨཱཿམ་ཧཱ་རཀྟ་རྨུ་དྲ་ཧཱུྃ།
རྡོར་ཐལ་ཁ་གྱེན་དུ་ཕྱེ་བའི་ཐོད་པའི་ཕྱག་རྒྱ་བཅས་པ་ལན་གསུམ་གྱིས་བྱིན་རླབས། ཡང་གཏོར་མ།
ཨ་མྲྀ་ཏས་
བསངས།
སྭ་བྷཱ་ཝ
ས་སྦྱངས། ལག་པ་གཡོན་པ་བསྟན་ཏེ།
ཨོཾ།
ཞེས་བརྗོད་པས་སྟོང་པར་སྦྱངས། གཡས་པ་བསྟན་ཏེ།
ཨཱཿ
ཞེས་བརྗོད་པས་གཏོར་སྣོད་ཐོད་པར་གྱུར་པར་བསམ། གཉིས་ཀ་བསྟན་ཏེ།
ཧཱུྃ།
ཞེས་བརྗོད་པས་གཏོར་མ་ཤ་ལྔ་བདུད་རྩི་ལྔ་ཡེ་ཤེས་ལྔའི་ངོ་བོ་ཡིན་པ་ལ་རྣམ་པ་དགྲ་བགེགས་བསྒྲལ་བའི་ཤ་ཁྲག་གི་ཕུང་པོར་བསམ། ལག་པ་གཡོན་གྱི་མཐེབ་མཛུབ་སྦྱར་ལ་གཤིབ་སྲིན་ལག་གཉིས་བསྣོལ། མཛུབ་མོས་བཟུང་། མཐེའུ་ཆུང་གཉིས་གཤིབ་ཏེ། འགྲེང་བ་བྱ་ཁྱུང་གི་ཕྱག་རྒྱ་བཅས་ལ།
ཧ་ཧོཿཧྲཱིཿ
ཞེས་བརྗོད་པས་བདུད་རྩི་དེ་དག་དཔག་དུ་མེད་པར་འཕེལ་ཞིང་འབར་བས་བསམ། མཚམས་ལ་བཞུགས་པའི་དགོངས་ཐུན་ལ་གཏན་གཏོར་ལ་དམིགས་ཏེ།
དཔལ་ལྡན་རྡོ་རྗེ་ནག་པོ་ཆེན་པོ་གདོང་བཞི་པ་ཡུམ་ཆེན་སྲིང་མོ་བཞི་འཁོར་དང་བཅས་པ་ཁྱེད་རྣམས་ལ་གཏོར་མ་འདི་རྣལ་འབྱོར་པ་བདག་གི་བཅོལ་བའི་ལས་མཐའ་དག་འབད་མེད་དུ་སྒྲུབ་ཟིན་པའི་རྗེས་སུ་འབུལ་བ་ལགས་པས་སངས་རྒྱས་གྱི་བསྟན་པ་སྲུང་བའི་ཆེད་དུ་བཅོལ་བའི་ལས་འདི་མྱུར་དུ་འགྲུབ་པའི་ཕྲིན་ལས་མཛོད་ཅིག
ཅེས་བརྗོད་ལ་གཏོར་མ་དངོས་སུ་དར་ནག་གི་སྒྲིབ། འདི་ལན་གཅིག་པོ་འདི་མ་གཏོགས་ཐུན་བྱིངས་ལ་མི་བྱེད། དེ་ནས་སྒྲུབ་པའི་མཎྜལ།
ཨ་མྲྀ་ཏས་
བསངས།
སྭ་བྷཱ་ཝ
ས་སྦྱངས།
སྟོང་པའི་ངང་ལས་རང་གི་མདུན་དུ་རབ་དུ་འཇིགས་པའི་མེ་རླུང་དམར་ནག་གི་ཡོངས་སུ་བསྐོར་བའི་ཕྱོགས་མཚམས་བརྒྱད་དུ་དུར་ཁྲོད་ཆེན་པོ་བརྒྱད་ན་ཆུ་བརྒྱད། མེ་བརྒྱད། ཤིང་བརྒྱད། ཕྱོགས་སྐྱོང་བརྒྱད། ཀླུ་བརྒྱད། མཆོད་རྟེན་བརྒྱད། གྲུབ་ཆེན་བརྒྱད། སྤྲིན་བརྒྱད། གཞན་ཡང་དཔའ་བོ་དང་། རྣལ་འབྱོར་མ་དང་། མཁའ་འགྲོ་ཤ་ཟ་སྲིན་པོ་རོ་ལང་ཅེ་སྤྱང་ཁྲ་འུག་ཀེང་རུས་ལ་སོགས་པའི་ཡོངས་སུ་གང་བའི་དྲག་པོའི་དུར་ཁྲོད་ཀྱིས་བསྐོར་བའི་དབུས་སུ་ཨེ་ལས་ཆོས་འབྱུང་གྲུ་གསུམ་མཐིང་ནག་ཡངས་ཤིང་རྒྱ་ཆེ་བའི་ནང་དུ་རཀྟའི་རྒྱ་མཚོ་དམར་ཞིང་དྭངས་པ་རྦ་རླབས་ཆལ་ཆིལ་གཡོ་བའི་དབུས་སུ་པཾ་ལས་སྣ་ཚོགས་པདྨ་འདབ་མ་བརྒྱད་པའི་དབུས་དང་། ཕྱོགས་བཞིར་རཾ་ལས་ཉི་མའི་དཀྱིལ་འཁོར་རེ་རེ། དབུས་ཀྱི་གདན་གྱི་སྟེང་དུ་བདུད་ཐམས་ཅད་ཀྱི་ངོ་བོ་མི་རོ་དམར་སེར་མགོ་གཡས་སུ་བསྟན་པའི་སྟེང་དུ་ཧཱུྃ་ལས་རྡོ་རྗེ་གྲི་གུག་སྔོ་ནག་གི་ཡུ་བ་ལ་ཧཱུྃ་གིས་མཚན་པ། དེ་ལས་འོད་ཟེར་འཕྲོས་དགྲ་བགེགས་གདུག་པ་ཅན་ཐམས་ཅད་ཚར་བཅད་ཚུར་འདུས་ཡོངས་སུ་གྱུར་པ་ལས་དབུས་སུ་དཔལ་རྡོ་རྗེ་ནག་པོ་ཆེན་པོ། དགྲ་བོའི་སྟོབས་འཕྲོག་པའི་གཟུགས་ཅན་སྲིན་པོ་འཕྲོས་པ་ལྟ་བུའི་རྩ་ཞལ་ནག་པོ་རྔམ་ཤིང་ཁྲོས་པས་མི་རོ་རློན་པ་དམར་སེར་ཆེམས་ཆེམས་གསོལ་ཞིང་ཁ་ནས་ཁྲག་འཛག་པ། གཡས་ཞལ་དཀར་པོ་ཧ་ཧའི་གད་རྒྱང་སྒྲོག་པ། གཡོན་ཞལ་དམར་པོ་ཧཱུྃ་ཧཱུྃ་གི་ང་རོ་ཅན། སྟེང་ཞལ་དུད་ཁ་ཁྲོ་གཉེར་དཔྲལ་བའི་དབྱིངས་སུ་བསྡུས་ཤིང་ཀྵིཾ་ཀྵིཾ་གི་ང་རོ་དྲག་པོ་འབྲུག་སྒྲ་འབུམ་གྱི་སྒྲ་ལྟར་སྒྲོག་པ། ཞལ་རེ་རེ་ལ་དམར་ལ་ཟླུམ་པའི་སྤྱན་གསུམ་ཕྱོགས་བཅུ་ཀུན་དུ་དམ་ཉམས་དགྲ་ལ་བགྲད་པ། མཆེ་བ་རྣོན་པོ་ཟངས་ཡག་དུ་གཙིགས་ཤིང་ལྗགས་གློག་ལྟར་འཁྱུག་པ། མ་མཆུ་ཕྱིར་འཆང་ཞིང་དབུ་སྐྲ་ཁམས་པ་གྱེན་དུ་ཟིང་ཤིང་འབར་བ། ཕྱག་བཞིས་གཡས་ཀྱི་དང་པོས་གྲི་གུག་དང་གཡོན་གྱི་དང་པོས་ཐོད་པ་ཁྲག་དྲོན་མོས་གང་བའི་ནང་ནས་དམ་ཉམས་ཀྱི་སྙིང་དམར་འདར་ཞིང་གསོལ་བ། གཡས་འོག་མས་རལ་གྲི་དང་། གཡོན་འོག་མས་མདུང་རྣོ་བ་དན་དང་བཅས་པ། དགྲ་བགེགས་ལ་འདེབས་པའི་ཚུལ་གྱིས་འཛིན་པ། རུས་འཕྲེང་ལྷ་བ་དམར་ཆིལ་ལི་བ་ཕྱག་འགག་དུ་བསྡུས་ཤིང་། བདུད་རྩིས་གང་བའི་བུམ་པ་མཆན་ཁུང་གཡོན་དུ་ཐོག་པ། དབུ་རེ་རེ་ལ་ཐོད་པ་སྐམ་པོ་རྫོགས་པ་ལྔ་ལྔའི་དབུ་རྒྱན་དང་། རློན་པ་ཁྲག་འཛག་པ་ལྔ་བཅུ་མིའི་རྒྱུ་མ་རློན་པ་ལ་རྒྱུས་པའི་དོ་ཤལ། རུས་པའི་རྒྱན་དྲུག་དང་ཚངས་པས་སྐུད་པས་བསེ་རལ་ཁ་དུག་སྦྲུལ་ནག་པོས་མཆོད་ཕྱིར་ཐོག་བྱས་པ། མི་རྐང་གི་གླིང་བུ་དང་། གསེར་དངུལ་གྱི་དྲིལ་བུ་གཡེར་ཁའི་སིལ་སིལ་གྱི་སྒྲ་སྒྲོག་པ། དཔའ་བོ་སྟག་ལྤགས་རློན་པའི་ཤམ་ཐབས་ཅན། དྲག་ལ་རྔམ་པའི་ཆ་བྱད་ཞབས་གཡས་བསྐུམ་ཞིང་གཡོན་བརྐྱངས་པའི་སྟབས་ཀྱིས་དམ་ཉམས་དགྲ་བགེགས་ཀྱི་སྟེང་ན་འཇིགས་པའི་བྲོ་རྡུངས་ཤིང་ཡེ་ཤེས་ཀྱི་མེ་དཔུང་འབར་བའི་དབུས་ན་བཞུགས་པ། དེའི་གཡས་སུ་གཡུང་མོ་ནག་མོ། གཡོན་དུ་གཏུམ་མོ་ལྗང་ཁུ། མདུན་དུ་སྲིན་མོ་དམར་ནག རྒྱབ་དུ་སིངྒ་ལི་སེར་ནག བཞི་ཀའང་སྲིན་མོ་ཁྲོས་པའི་ཆ་ལུགས་ཅན། ཕྱག་གཡས་གཅོད་པའི་གྲི་གུག་དགྲ་ལ་འཕྱར་ཞིང་། ཕྱག་གཡོན་ཐོད་པ་ཁྲག་བཀང་གཙོ་བོ་ལ་སྟོབས་པ། མི་མགོ་སྐམ་པོ་ལྔའི་དབུ་རྒྱན་དང་རྒྱུ་མའི་ག་ཤ་ཅན། གཞན་རྒྱན་སྤངས་ཤིང་སྐྲ་གྲོལ་བ། ཞབས་གཡོན་བསྐུམས་ཞིང་གཡས་བརྐྱངས་པའི་གར་སྟབས་ཀྱིས་སྲིད་པ་གསུམ་སྐད་ཅིག་ལ་ཉུལ་བའི་རྣམ་པ་ཅན། ཡེ་ཤེས་ཀྱི་མེ་འབར་བའི་དབུས་ན་བཞུགས་པ། གཙོ་འཁོར་ལྔའི་མཐའ་བསྐོར་དུ་དྲེགས་པ་ཕོ་བདུན། མོ་བདུན། སྲོག་གི་སྒོ་བདུད་ནག་པོ། ལས་ཀྱི་ཤན་པ་ཉེར་གཅིག བཀའ་ཉན་དམ་ཅན་རྒྱ་མཚོའི་དམག་ཚོགས་དཔག་དུ་མེད་པའི་བསྐོར་བའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། རང་ཡི་དམ་དུ་གསལ་བའི་ཐུགས་ཀའི་ཧཱུྃ་ལས་འོད་ཟེར་འཕྲོས་པས། གངས་ཏི་སེ། ཤར་ལྷོ་བསིལ་བ་ཚལ་གྱི་དུར་ཁྲོད། སིངྒྷ་ལ། པོ་ཏཱ་ལ། བྱང་ཤར་ཧ་ཧ་རྒོད་པའི་དུར་ཁྲོད། ཙ་རི་ཊ། དེ་ཝི་ཀོ་ཏྲའི་རི་སུལ། དར་ལུང་གཉན་གྱི་ཕོ་བྲང་། ཁའུ་བྲག་རྫོང་ནག་པོ། སྣར་ཐང་བྱང་ཆེན་སྤུན་གསུམ། འོར་ཁ། འདར་སྟོད་བླ་མའི་གདན་ས། དཔལ་ལྡན་ས་སྐྱ། ཡུལ་སུམ་ཅུ་སོ་གཉིས། གནས་ཉི་ཤུ་རྩ་བཞི། དུར་ཁྲོད་ཆེན་པོ་བརྒྱད་ལ་སོགས་པ་མཁས་ཤིང་གྲུབ་པ་བརྙེས་པའི་བླ་མ་དམ་པ་རྣམས་ཀྱི་བསྟེན་སྒྲུབ་གསོལ་ཞིང་མཆོད་པའི་གནས་རྣམས་ནས་ལྷ་མཆོག་མ་ཧཱ་ཀཱ་ལ། ལྷ་ཆེན་ནག་པོ་ཞལ་བཞི་པ། ཞིང་སྐྱོང་གཟི་ལྡན་དབང་ཕྱུག བྲམ་ཟེའི་གཟུགས་ཅན། དཔའ་བོ། ཡུམ་ཆེན་གཡུང་མོ་ནག་མོ། ལས་མཛད་གཏུམ་མོ་ལྗང་ཁུ། སེར་ནག་སིངྒ་ལི་མ། དམར་ནག་སྲིན་མོ་ཆེན་མོ། འཁོར་གྱི་ལྷ་སྲིན་སྡེ་བརྒྱད། དྲེགས་བྱེད་དམ་ཅན་རྒྱ་མཚོའི་དམག་ཚོགས་འཁོར་དང་བཅས་པ་རླུང་དམར་ཚུབ་ཅིང་སྤྲིན་ཕུང་ཐིབས་པ་ལྟར་མདུན་གྱི་གནས་དེ་ཉིད་དུ་ཨོཾ་བཛྲ་ས་མཱ་ཛཿ
འདི་ཉིད་ཀྱི་སྒྲུབ་ཡིག་ནས་གསུངས་པའི་སྤོས་སམ་ཚིལ་ཆེན་གུ་གུལ་སྦྱར་ལ་རྡོ་རྗེ་གཡབ་ཅིང་དྲིལ་བཅས་དམིགས་རྩེ་གཅིག་དང་ལྡན་པས།
ཧཱུྃ་ཁྱབ་བདག་རྡོ་རྗེ་འཆང་དབང་རྣམ་སྤྲུལ་ལས། །གདུག་པའི་ཚོགས་འཇོམས་གཏུམ་ཆེན་མཐུ་སྟོབས་ཅན། །འཕྲིན་ལས་དྲག་པོས་ཕྱོགས་བཅུ་ཀུན་ཁྱབ་པའི། །ནག་པོ་འཁོར་བཅས་གནས་འདིར་གཤེགས་སུ་གསོལ། །ཏི་སི་གངས་རི་པོ་ལ་གནས་པའི་ཚེ། །མྱུར་མགྱོགས་དཔའ་བོ་མཚོན་ཆ་སྣ་ཚོགས་ཐོག །ལྷ་སྲིན་སྡེ་བརྒྱད་དྲེགས་པ་འཁོར་དང་བཅས། །དམག་དཔོན་ཆེན་པོ་གནས་འདིར་གཤེགས་སུ་གསོལ། །གྲུ་འཛིན་ལྷུན་པོའི་ངོས་ལ་གནས་པའི་ཚེ། །མི་སྡུག་སྲིན་པོ་ཁྲོས་འདྲའི་ཞལ་བཞི་ལས། །རྣམ་འཕྲུལ་བགྲང་ལས་འདས་པའི་ཕོ་ཉར་འགྱེད། །སྤྲུལ་པའི་མངའ་བདག་གནས་འདིར་གཤེགས་སུ་གསོལ། །སིངྒ་ལ་ཡི་གླིང་ན་གནས་པའི་ཚེ། །མཐུ་ལྡན་ནག་པོ་འཕྲིན་ལས་ཐོག་མེད་སྒྲུབ། །དྲག་པོའི་གཟུགས་ཀྱི་ས་གསུམ་འདར་བར་བྱེད། །འཕྲིན་ལས་ལྷུན་གྲུབ་གནས་འདིར་གཤེགས་སུ་གསོལ། །དུར་ཁྲོད་བསིལ་བའི་ཚལ་ན་གནས་པའི་ཚེ། །དུར་ཁྲོད་བདག་མོ་མ་མོ་མཁའ་འགྲོ་མ། །ཀུན་ཀྱིས་ཁྱོད་ཞབས་འདུད་པའི་དཔལ་བོ་ཆེ། །བྲམ་ཟེའི་གཟུགས་ཅན་གནས་འདིར་གཤེགས་སུ་གསོལ། །བྱང་ཤར་ཧ་ཧ་རྒོད་པའི་དུར་ཁྲོད་ནས། །ཞིང་སྐྱོང་གདུག་པའི་འཁོར་གྱིས་ཡོངས་སྐོར་ནས། །ལྷ་ཆེན་ཐུགས་ཀྱི་ཕོ་ཉ་དྲག་ཤུགས་ཅན། །ཞིང་སྐྱོང་ནག་པོ་གནས་འདིར་གཤེགས་སུ་གསོལ། །མེ་འབར་གནས་བཞིའི་སྲུང་མ་མཛད་པའི་ཚེ། །བསྟན་དང་བསྟན་འཛིན་སྲུང་བའི་རྣམ་འཕྲུལ་གྱི། །ཕྱོགས་ཀུན་ཉུལ་ཞིང་དགྲ་བགེགས་མ་ལུས་འཇོམས། །སྲུང་མ་ཆེན་པོ་གནས་འདིར་གཤེགས་སུ་གསོལ། །སྔོན་ཚེ་རྡོ་རྗེ་འཆང་དང་ཀླུ་སྒྲུབ་ཀྱི། །སྤྱན་སྔར་ཁས་བླངས་རྒྱུད་སྡེ་མ་ལུས་དང་། །ཁྱད་པར་གསང་འདུས་མཐའ་བྲལ་སྟོང་པ་ཡི། །ཆོས་སྲུང་ནག་པོ་གནས་འདིར་གཤེགས་སུ་གསོལ། །བར་དུ་ཁ་སར་པཏྶྨི་རྣལ་འབྱོར་མས། །ལོ་ཆེན་དར་མ་གྲགས་ལ་མངོན་སུམ་དུ། །ཁྱོད་ཉིད་གཡོག་དུ་བཀའ་བསྒོས་རྗེས་འབྲང་བའི། །གཉེན་མགོན་ནག་པོ་གནས་འདིར་གཤེགས་སུ་གསོལ། །ད་ལྟ་དྲིན་ཅན་རྩ་བའི་བླ་མ་ཡིས། །རྣལ་འབྱོར་བདག་གི་ལུས་དང་གྲིབ་བཞིན་འགྲོགས། །ལས་ཀུན་འབད་མེད་འགྲུབ་ཅེས་བཀའ་བསྒོས་པས། །བཀའ་བསྟོད་ནག་པོ་གནས་འདིར་གཤེགས་སུ་གསོལ། །གཏུམ་པོའི་བཀའ་ཉན་ལས་སྦྱོར་ཁྲོ་མོ་བཞི། །ཞིང་སྐྱོང་ལྷ་སྲིན་དྲེགས་པ་སྡེ་བརྒྱད་ཚོགས། །རུ་འདྲེན་སྡེ་བཞི་དམ་ཅན་རྒྱ་མཚོ་བཅས། །དམ་ཚིག་ལྡན་པའི་གནས་འདིར་གཤེགས་སུ་གསོལ། །ཨོཾ་མ་ཧཱ་ཀཱ་ལ་ཀཱ་ལ་བི་ཀཱ་ལ་ར་ཏྲི་ཏ། ཊོཾ་བྷི་ནི། ཙཎྜ་ལི། རཀྑ་སི། སིངྒ་ལི། དེ་ཝི་ས་པཱ་རི་ཝཱ་ར་ཨེ་ཧྱེ་ཧི།
མདུན་དུ་བྱོན་པར་བསམ། གདན་འབུལ་བ་ནི། རྡོར་དྲིལ་བཞག་ཐལ་མོ་མདུན་དུ་བཀན་ལ་པདྨའི་ཕྱག་རྒྱ་བཅས།
པདྨ་ཀཱ་ལ་ཡ་སཏྭཾ།
གྱིས་གདན་ཕུལ།
ཨོཾ་མ་ཧཱ་ཀཱ་ལ་ས་པཱ་རི་ཝཱ་ར་ཨ་
ནས་
ཤཔྟའི་
བར་གྱིས་མཆོད།
ཛཿཧཱུྃ